بحری جرائم پر آنکھیں بند نہیں رکھ سکتے: ایران 
تہران اور واشنگٹن کے درمیان مذاکرات میں تعطل کی وجہ سے آبنائے ہرمز کے ذریعے ہونے والے تیل بردار جہازوں کی آمدورفت مرکزی اہمیت اختیار کر گئی ہے۔
ویب ڈیسک — پیر کو تہران میں نیوز کانفرنس کرتے ہوئے جواد ظریف نے کہا کہ امریکہ نے بہت کوشش کی کہ وہ مشرق وسطٰی میں ایران مخالف اتحاد تشکیل دے سکے لیکن وہ اس میں کامیاب نہیں ہو سکا۔ خبر رساں ادارے رائٹرز کے مطابق جواد ظریف کا کہنا تھا کہ امریکہ ایران کے حقوق سلب کرنا چاہتا ہے تاہم وہ اپنے مقاصد میں کامیاب نہیں ہو گا۔ جواد ظریف نے ایک بار پھر خبردار کیا کہ ایران آبنائے ہرمز میں تیل کی ترسیل بند کر سکتا ہے۔ لہذٰا کھلے سمندر میں کسی طرح کے جرائم برداشت نہیں کیے جائیں گے۔ انہوں نے کہا کہ امریکہ کی جانب سے ان پر عائد پابندیوں نے جوہری مذاکرات کو خطرے میں ڈال دیا ہے۔ خیال رہے کہ چند روز قبل امریکہ نے جواد ظریف پر بھی پابندی عائد کر دی تھی۔ امریکہ کا موقف تھا کہ ایرانی وزیر خارجہ رہبر اعلٰی آیت اللہ علی خامنہ ای کے نقش قدم پر چل رہے ہیں جو دہشت گردی کی پشت پناہی کے ایجنڈے پر گامزن ہیں۔ جواد ظریف کے بقول "کسی ملک کے وزیر خارجہ پر پابندیاں عائد کرنے کا مطلب یہ ہے کہ آپ مذاکرات کے دروازے بند کر رہے ہیں۔ ' ایران کے وزیر خارجہ کا کہنا تھا کہ اگر ایران پر سے تیل برآمد کرنے کی پابندیاں نہ ہٹائی گئیں تو وہ آبنائے ہرمز کو بند کر سکتا ہے۔ ان کے بقول یورپی ممالک کو اس ضمن میں اپنا کردار ادا کرنا ہو گا۔ خیال رہے کہ آبنائے ہرمز عالمی سطح پر تیل کی ترسیل کے لیے بڑی آبی گزرگاہ ہے۔ یہاں سے عالمی سطح پر 20 فیصد تیل کی ترسیل ہوتی ہے۔ ایران نے گزشتہ روز ایک عراقی تیل بردار جہاز بھی پکڑ لیا تھا۔ جس کے بعد حالیہ دنوں میں ایران کی جانب سے قبضے میں لیے گئے آئل ٹینکرز کی تعداد تین ہو گئی تھی۔ ایران نے خدشہ ظاہر کیا تھا کہ یہ تیل بردار جہاز اسمگلنگ میں ملوث تھا جسے روکنا ضروری تھا۔ جب کہ چند روز قبل برطانوی آئل ٹینکر بھی تحویل میں لیا گیا تھا ایران نے اسے برطانیہ کی جانب سے جبل الطارق میں ایرانی آئل ٹینکر قبضے میں لینے کا ردعمل قرار دیا گیا تھا۔ متحدہ عرب امارات کا 'ریاہ' نامی جہاز بھی گزشتہ ماہ آبنائے ہرمز سے لاپتا ہوگیا تھا اور خدشہ ظاہر کیا جارہا تھا کہ اسے ایران کے پاسداران انقلاب نے تحویل میں لیا ہے۔ امریکہ اور ایران کے درمیان حالیہ دنوں میں کشیدگی اس وقت عروج پر پہنچ گئی تھی، جب صدر ٹرمپ نے مئی کے آغاز میں ایران سے تیل درآمد کرنے والے آٹھ ممالک کا استثنٰی ختم کر دیا تھا۔ ایران نے ان ممالک پر زور دیا تھا کہ وہ امریکی پابندیوں کو خاطر میں لائے بغیر اس سے تیل کی خریداری جاری رکھیں۔ ایران کے ساتھ کشیدگی کے تناظر میں امریکہ نے اپنے جنگی بیڑے اور اضافی فوجی بھی مشرق وسطیٰ میں تعینات کر رکھے ہیں۔ ایران نے گزشتہ دنوں امریکہ کا ایک ڈرون طیارہ مار گرایا تھا جس کے بعد صدر ٹرمپ کے بقول، انہوں نے ایران پر حملے کا فیصلہ عین وقت پر تبدیل کر لیا تھا۔